ΑΠΟΦΑΣΗ ΤΗΣ ΕΠΙΤΡΟΠΗΣ της 25ης Ιανουαρίου 1994 περί τροποποιήσεως της αποφάσεως 93/602/ΕΟΚ σχετικά με ορισμένα μέτρα προστασίας που αφορούν την αφρικανική πανώλη των χοίρων στην Πορτογαλία (94/35/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 90/425/ΕΟΚ του Συμβουλίου της 26ης Ιουνίου 1990 σχετικά με τους κτηνιατρικούς και ζωοτεχνικούς ελέγχους που εφαρμόζονται στις ενδοκοινοτικές συναλλαγές ορισμένων ζώντων ζώων και προϊόντων εν όψει της ολοκλήρωσης της εσωτερικής αγοράς (1), όπως τροποποιήθηκε τελευταία από την οδηγία 92/118/ΕΟΚ του Συμβουλίου (2), και ιδίως το άρθρο 10 παράγραφος 4,

την οδηγία 89/662/ΕΟΚ του Συμβουλίου της 11ης Δεκεμβρίου 1989 σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (3), όπως τροποποιήθηκε τελευταία από την οδηγία 92/118/ΕΟΚ του Συμβουλίου, και ιδίως το άρθρο 9 παράγραφος 4,

Εκτιμώντας:

ότι συνεπεία των κρουσμάτων αφρικανικής πανώλης των χοίρων που εκδηλώθηκαν στην περιφέρεια Alentejo της Πορτογαλίας, η Επιτροπή θέσπισε την απόφαση 93/602/ΕΚ της 19ης Νοεμβρίου 1993 σχετικά με ορισμένα μέτρα προστασίας που αφορούν την αφρικανική πανώλη των χοίρων στην Πορτογαλία (4)-

ότι, ενόψει των συναλλαγών ζώντων χοίρων, νωπού χοίρειου κρέατος και ορισμένων προϊόντων με βάση το κρέας, τα κρούσματα αφρικανικής πανώλους των χοίρων ενδέχεται να θέσουν σε κίνδυνο τις αγέλες άλλων κρατών μελών-

ότι, βάσει των πληροφοριών που παρείχε η Πορτογαλία σχετικά με την εκεί κατάσταση, όσον αφορά την αφρικανική πανώλη των χοίρων, κατέστη δυνατός ο περιορισμός της περιοχής για την οποία θεσπίστηκαν ορισμένα μέτρα προστασίας βάσει της απόφασης 93/602/ΕΚ-

ότι, λόγω των νεωτέρων ως άνω στοιχείων, πρέπει να τροποποιηθούν τα μέτρα που θεσπίστηκαν βάσει της απόφασης 93/602/ΕΚ-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση της Επιτροπής 93/602/ΕΚ τροποποιείται ως εξής:

1. Στο άρθρο 1, οι παράγραφοι 2 και 3 διαγράφονται.

2. Στο άρθρο 2, η παράγραφος 3 διαγράφεται.

3. Στο άρθρο 4 παράγραφος 2, το πρώτο σημείο αντικαθίσταται από το ακόλουθο κείμενο:

"- οι χοίροι πρέπει να έχουν παραμείνει στη μονάδα καταγωγής τους για τουλάχιστον 21 μέρες, πριν από την αποστολή τους σε σφαγείο και δεν εισήχθησαν στην εν λόγω μονάδα άλλοι χοίροι, κατά τη διάρκεια της ίδιας περιόδου,

- όλοι οι χοίροι που πρόκειται να αποσταλούν, πρέπει να έχουν υποβληθεί, εντός δέκα ημερών πριν από την αποστολή τους σε σφαγείο σε ατομική ορρολογική εξέταση για αφρικανική πανώλη του χοίρου και να έχουν δώσει αρνητικά αποτελέσματα ή

να έχουν ληφθεί δείγματα από την αγέλη όπως περιγράφεται στο παράρτημα ΙΙ σε χρονικό διάστημα 14 ημερών πριν από την αποστολή,

- όλοι οι χοίροι που πρόκειται να αποσταλούν, πρέπει να έχουν ταυτοποιηθεί δια ενωτίου ή δερματοστιξίας, πριν από τη δειγματοληψία,

- όλα τα ζώα της μονάδας καταγωγής υποβάλλονται σε κλινική εξέταση, από εντεταλμένο κτηνίατρο, εντός 24 ωρών πριν από την αποστολή τους."

4. Το παράρτημα Ι αντικαθίσταται από τα ακόλουθο κείμενο:

"ΠΑΡΑΡΤΗΜΑ Ι

ΖΩΝΗ ΠΡΟΣΤΑΣΙΑΣ

Οι ακόλουθοι δήμοι:

- Moura

- Marrancos

- Serpa

- Mertola"

5. Στο άρθρο 3 παράγραφοι 1, 2 και 3, το πιστοποιητικό πρέπει να συμπληρωθεί με τη φράση "όπως τροποποιήθηκε από την απόφαση 94/35/ΕΚ".

Άρθρο 2

Τα κράτη μέλη τροποποιούν τα μέτρα που εφαρμόζουν στις συναλλαγές κατά τέτοιο τρόπο ώστε να συμμορφωθούν προς την παρούσα απόφαση. Ενημερώνουν αμέσως την Επιτροπή σχετικά.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 25 Ιανουαρίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 224 της 18. 8. 1990, σ. 29.

(2) ΕΕ αριθ. L 62 της 15. 3. 1993, σ. 49.

(3) ΕΕ αριθ. L 395 της 30. 12. 1989, σ. 13.

(4) ΕΕ αριθ. L 285 της 20. 11. 1993, σ. 38.